Du ville aldrig tømme en skraldespand ud i din bedstemors dagligstue. Det ville ikke være rart for din bedstemor, men heller ikke for dig selv, fordi du føler dig forbundet med hende og dagligstuen. På samme måde er det usandsynligt, at du smider et par batterier ud i skraldespanden, hvis du føler et særligt bånd til naturen«.

Ordene kommer fra Casper Berdin Møller, der er formand for foreningen Psykedelisk Samfund. Foreningen blev stiftet i november sidste år og arbejder blandt andet for en afkriminalisering og anerkendelse af psykedeliske substanser som lsd, psilocybinsvampe og ayahuasca. Det er foreningens opfattelse, at brug af mikrodoser af psykedeliske stoffer er en menneskeret, og formanden forsøger at forklare, hvordan små doser af det ulovlige stof kan komme samfundet til gavn.

»Når du mikrodoserer, vil hele verden være din bedstemors dagligstue. Det påvirker din egen selvopfattelse, og du kan føle dig forbundet til hver en gren af kosmos. Du træder lidt mere i baggrunden, og baggrunden træder lidt mere frem«.